พบแล้ว ศพ 2 นร.หญิง เหยื่อสังเวยกระแสน้ำแควน้อย จมหายเกือบ 3 วัน
พบแล้วศพ 2 นักเรียนสาว ถูกกระแสน้ำแควน้อย พัดสูญหายเกือบ 3 วัน พบ 1 ศพลอยอืดติดกระชังปลาชาวบ้าน ห่างจุดเกิดเหตุกว่า 10 กม. ส่วนอีก 1 ลอยอืดเกยกอสวะหลังวัดบ้านเก่า ห่างจุดเกิดเหตุ 3-4 กม.จากกรณี 3 นักเรียนหญิง โรงเรียนบ้านเก่าวิทยา ต.บ้านเก่า อ.เมือง จ.กาญจนบุรี ช่วยกันมาเล่นน้ำคลายร้อนในแม่น้ำแควน้อย ก่อนถูกกระแสน้ำพัดจมหาย 2 คน ส่วนอีก 1 คน ถูกพลเมืองดีช่วยเหลือไว้ได้ทันเมื่อวันที่ 10 เม.ย.ที่ผ่านมา ก่อนเจ้าหน้าที่และนักประดาน้ำกว่า 100 คน จะช่วยกันระดมค้นหานานเกือบ 3 วัน แต่ก็ไม่พบผู้สูญหายล่าสุดเวลา 08.30 น. วันนี้ (12 เม.ย.) เจ้าหน้าที่มูลนิธิกู้ภัยกาญจนบุรี ได้รับแจ้งจากชาวบ้านว่า พบศพลอยอืดมาติดกระชังปลาชาวบ้านในแม่น้ำแควน้อย ใกล้ท่าน้ำวัดจระเข้เผือก ต.จระเข้เผือก อ.ด่านมะขามเตี้ย จ.กาญจนบุรี ซึ่งอยู่ห่างจากจุดเกิดเหตุประมาณกว่า 10 กิโลเมตร จึงรีบเดินทางไปตรวจสอบ พบเป็นศพเด็กสาว อายุ 15 ปี ที่ถูกกระแสน้ำพัดสูญหาย ก่อนนำศพขึ้นมาไว้บนฝั่ง จากนั้นจึงประสาน ร.ต.ท.ปกร นุ้บพ่วง รองสารวัตร (สอบสวน) สภ.ด่านมะขามเตี้ย พร้อมแพทย์เวร รพ.ด่านมะขามเตี้ย เดินทางมาร่วมชันสูตร ก่อนนำศพไปเก็บรักษาไว้ที่โรงพยาบาล เพื่อรอญาติมาติดต่อขอรับศพกลับไปประกอบพิธีทางศาสนาต่อมาเวลา 14.30 น.วันเดียวกัน มูลนิธิพิทักษ์กาญจน์ชุดสายน้ำ พร้อมชุดปฏิบัติการกู้ชีพขุนรัตนาวุธ มูลนิธิมิราเคิลออฟไลฟ์ มูลนิธิเสมอกัน และมูลนิธิสว่างราชบุรี ที่ปักหลักตั้งจุดกองอำนวยการติดตามค้นหา ที่บริเวณเชิงสะพานข้ามแม่น้ำแควน้อยหมู่ 1 ต.บ้านเก่า อ.เมือง จ.กาญจนบุรี ซึ่งห่างจากจุดเกิดเหตุไปประมาณ 3-4 กิโลเมตร โดยมีเจ้าหน้าที่ทหารและนักประดาน้ำของทหารกองพลทหารราบที่ 9 ค่ายสุรสีห์ฯ กาญจนบุรี มาร่วมในการติดตามค้นหา พบว่าที่บริเวณกอสวะห่างจากฝั่งแม่น้ำไปประมาณ 200-300 เมตร ด้านหลังวัดบ้านเก่า พบร่างเด็กสาว อายุ 15 ปี อีกคนที่ถูกกระแสน้ำพัดสูญหาย ลอยเกยอยู่ จึงทำการกู้ร่างผู้เสียชีวิตมาไว้บนฝั่ง จากนั้นจึงประสานไปยัง พ.ต.ต.วรพงษ์ ชาวแพะ สารวัตร (สอบสวน) สภ.เมืองกาญจนบุรี ร่วมกับแพทย์เวร รพ.พหลพลพยุหเสนาฯ ร่วมชันสูตรพบว่า สภาพศพขึ้นอืดแล้ว ตามร่างกายไม่พบบาดแผล หรือร่องรอยการถูกทำร้ายจากการสอบถามพ่อแม่และบรรดาญาติผู้ตาย ไม่มีใครติดใจสงสัยในสาเหตุการตาย จึงมอบศพให้มูลนิธิพิทักษ์กาญจน์ นำศพส่งบ้านเพื่อประกอบพิธีทางศาสนาต่อไป
พบแล้วศพ 2 นักเรียนสาว ถูกกระแสน้ำแควน้อย พัดสูญหายเกือบ 3 วัน พบ 1 ศพลอยอืดติดกระชังปลาชาวบ้าน ห่างจุดเกิดเหตุกว่า 10 กม. ส่วนอีก 1 ลอยอืดเกยกอสวะ หลังวัดบ้านเก่า ห่างจุดเกิดเหตุ 3-4 กม. 
พบศพ,2 นักเรียนหญิงจมน้ำ,ศพลอยน้ำ,จมน้ำ,ศพลอยอืด,คนจมน้ำ,แม่น้ำแควน้อย,ข่าวทั่วไป